Flemming Oppfeldt (V), 2004-04-29:
Det er jo et meget specielt principielt forslag, som Socialdemokratiet her har stillet, for det går jo ud på, at hvis vi laver en lovændring i Folketinget, så skal de, der bliver pålagt den administrative byrde, kompenseres derfor.
Det er noget helt nyt, vi hører fra Socialdemokratiet.
Jeg har aldrig hørt det før.
Det er da tankevækkende, at f.eks. vore virksomheder er pålagt administrative byrder for 29 mia. kr. Dem har Folketinget da aldrig nogen sinde kompenseret for.
Og vi undrer os over, hvorfor man lige akkurat tager a-kasserne ud af det her.
Jeg vil fastslå, som jeg også sagde tidligere, at den administrative byrde, vi her taler om, koster hvert a-kasse-medlem 3 kr., og det er, synes vi, ikke en særlig stor sum i forhold til, at vi kan få hele forårspakken, der giver masser af beskæftigelse, til at fungere.
Mange økonomer, der har udtalt sig om det her spørgsmål op til første behandling, har jo bekræftet, at der er en vældig opdrift i forårspakken.
Det er det, der står på spil, og derfor vil vi ikke hverken stemme for de her ændringsforslag eller sinke pakken.
Jeg er meget forundret over, at hr. Bjarne Laustsen bruger udtrykket andenrangsborgere om dagpengemodtagere.
Det var et unødvendigt udtryk.
Alle bliver behandlet ens.
Der, hvor skattevæsenet har registreret SP-bidrag, og det gælder de fleste, er det skattevæsenet, der sender bidraget tilbage i forbindelse med forskudsregistreringen, og for dem, som har registreret det via a-kasserne og kommunerne, er det a-kasserne og kommunerne, der betaler SP-bidraget tilbage.
Og der er ikke tale om, at a-kasserne bliver behandlet anderledes end andre, for a-kasserne bliver behandlet på samme måde som kommunerne.
Begge får selvfølgelig den opgave at sende pengene tilbage.
Men det forekommer mig, at Socialdemokratiet er sure over denne her forårspakke og så bruger selv meget, meget, meget små administrative ændringer til at problematisere hele pakken.
Jeg tror ikke, at de her 3 kr. kan bære en længere diskussion.
Sandheden er, at vi godt vil have sat det her i værk, og vi har en skæringsdato, der er i morgen, hvor det hele beregnes.
Hr. Bjarne Laustsen spurgte tidligere, om vi ikke gør forskel på folk.
Det gør vi ikke, vi sender alle beløb tilbage, også ganske små beløb.
Så det er en efterkommelse af det ønske, at såvel høj som lav bliver behandlet ens, alle beløb bliver sendt tilbage.
Det var svaret.
Hvis forårspakken skal træde i kraft pr. 1. juni, så skal der foretages en beregning med skæringsdato den 30. april på forskudsregistreringen.
Det er årsagen til, at forårspakken har det tempo, den har.
Vi kan se bare på den almindelige omtale, der har været af forårspakken i april måned siden førstebehandlingen, at den er blevet taget vel imod af erhvervene, af alle dem, der skal ansætte mennesker.
Forårspakkens sigte er jo, at ledigheden bliver nedbragt.
Alle bliver behandlet ens, men pengene er ikke sendt det samme sted hen.
Pengene er sendt forskellige steder hen, og derfor tager loven her højde for, at når de skal udbetales
til borgerne, så skal de hentes forskellige steder.
Så alle bliver behandlet ens.
Alle får deres SP-bidrag tilbage, men loven beskriver, at pengene ligger forskellige steder og skal føres tilbage til borgerne.